**MILO ĐUKANOVIĆ, PREDSJEDNIK VLADE CRNE GORE:**

**(Pozdravna riječ na Sveobuhvatnom ministarskom regionalnom sastanku (CRM), Bečići, 16.10.2014. – hotel „Splendid“)**

Poštovani ministri,

Ekselencije,

Dame i gospodo,

Zadovoljstvo mi je da vas pozdravim u ime Vlade Crne Gore. Znam da ste vrijedno radili proteklih dana. Nadam se da ste našli malo vremena i da uživate u ljepotama ovoga mjesta, na koje smo veoma ponosni.

Posebno mi je zadovoljstvo što je Crna Gora domaćin ovako važnog regionalnog skupa. Višedimenzionalno sagledavanje bezbjednosnih i drugih savremenih izazova u regionu i na globalnom planu, u različitim formatima u okviru ove inicijative, ima izuzetan značaj i u nacionalnim okvirima. Kao i regionalna saradnja u svim oblastima. To je pretpostavka razvoja svake od naših zemalja pojedinačno. Takođe, i progresa u procesu integracije u EU i NATO. To su i strateški ciljevi državne politike Crne Gore.

Oni su prvi put u istoriji zajednički i za region u cjelini. Integracije su drugo ime za stabilnost Zapadnog Balkana. Želimo da vjerujemo i da je to i zajednički naučena lekcija iz tragičnih grešaka kojima obiluje prošlost naroda na ovim prostorima. Pokazuje se da su agende EU i NATO integracija najbolji okvir za političke i ekonomske reforme bez kojih nema prevazilaženja decenijskog zaostajanja u razvoju, niti dostizanja evropskih standarda i kvaliteta života.

Crna Gora je u protekloj deceniji ostvarila društveni napredak za respekt. Od načina na koji smo prije osam godina obnovili državnu nezavisnost do sticanja statusa zemlje kandidata za članstvo i otvaranja pregovora sa EU, i realne perspektive potvrđene na Samitu NATO u Kardifu za dobijanje poziva za članstvo u Alijansi do kraja iduće godine. Sve to je važna potvrda uspješno savladanih izazova na planu ekonomskih i demokratskih reformi crnogorskog društva. Ovogodišnji Izvještaj o progresu kao partnerski pogled i preporuke od strane EK, kao i usaglašeni koncept intenziviranog i fokusiranog dijaloga kroz peti ciklus MAP – dodatna su inspiracija u daljim reformskim naporima na najširem frontu promjena koje treba da omoguće Crnoj Gori da bude dio savremene evropske civilizacije 21. vijeka. Posebnu pažnju ćemo i dalje posvetiti stvaranju uslova za dinamičan ekonomski rast bez kojeg, ubijeđeni smo, nema ne samo suštinske integracije nego ni pouzdane stabilnosti regiona, kao i vladavini prava čije rezultate smatramo uslovom ekonomskog i demokratskog razvoja i najubjedljivijom potvrdom da je Zapadni Balkan suštinski integrisan u savremeno evropsko društvo. Zato i uporno potenciramo međusobnu uslovljenost i dinamičku usklađenost procesa koji će nas voditi do ovih reformskih ostvarenja. Veoma je važno da ovaj pristup prihvati EK i zemlje članice i da time daju novi impuls suštinskoj integraciji Zapadnog Balkana.

Inače, tokom posljednje decenije u Crnoj Gori ostvarili smo značajan ekonomski rast, što je mjerljivo povećanjem dohotka po glavi stanovnika od preko 300%. Međutim, ne možemo biti zadovoljni dostignutim nivoom, koji je i dalje daleko od evropskog prosjeka. Tranzicija je ogolila ozbiljne slabosti naše ekonomije, a globalna ekonomska kriza dodatno potencirala manjak znanja i vještina kao najdjelotvornijeg faktora konkurentnosti naše ekonomije na zahtjevnom ekonomskom tržištu.

Iskustvo nas uči da je čvršće regionalno povezivanje i osavremenjavanje infrastrukturnih veza u saobraćaju i energetici, kao i u drugim oblastima preduslov razvoja i regiona i svih zemalja pojedinačno. To je i najsigurniji okvir za jačanje vladavine prava, što s druge strane doprinosi izgradnji stabilnijeg ambijenta za privlačenje stranih investicija i za biznis. Za to je nužan dodatni finansijski mehanizam EU i evropskih finansijskih institucija, kao potpora infrastrukturnom razvoju i povezivanju. To će naš region učiniti ne samo ekonomski prosperitetnijim, već dugoročno stabilnijim. Svakako, to ima pozitivne refleksije i na evropsku i globalnu bezbjednost.

Crna Gora i ovu inicijativu smatra korakom naprijed do tog cilja. Iz našeg ugla zemlje koja je u pregovorima sa EU, i očekivanju poziva za članstvo u NATO, ovakvi skupovi na kojima se promoviše regionalna dimenzija znače novi podsticaj da istrajemo na tom kursu. Mi dijelimo zajedničku viziju da je integracija u EU i NATO jedini siguran garant stabilnosti i blisko bolje budućnosti za sve naše narode i region u cjelini. U pravu su oni koji tvrde da Zapadni Balkan nikada u istoriji nije bio bolje i stabilnije mjesto za život i za biznis nego što je danas. Ali, poučeni tragičnim zbivanjima iz dalje i bliske prošlosti, mi smatramo da je potrebno učiniti dodatne napore da se preostala sporna pitanja u regionu ne drže dugo otvorenim. Posebno u kontekstu aktuelnih bezbjednosnih prijetnji. U najboljem je interesu ne samo našeg regiona, već i EU i NATO, da Brisel povede računa da se usporavanjem procesa integracija ne zamagljuje evropska i evroatlantska perspektiva Zapadnog Balkana. Vjerujem da je ljetošnja inicijativa Berlina dobar signal i za naše zemlje, i za naše partnere.

Kao što vjerujem da će ovaj skup rezultirati dogovorom o zajedničkim akcijama koje će nas učvrstiti u uvjerenju da je sudbina reformi u našim rukama, i da dostizanje ovih ciljeva zavisi prvenstveno od nas. Kao i stabilnost u našim zemljama, i u regionu.

Hvala vam na pažnji!